Drie taallesse vir reg praat | Netwerk24
Drie taallesse vir reg praat
Deur Stephan Joubert 14 Junie 2018 00:01
Iemand sê hy is diep teleurgesteld in my. Dadelik vra ek hom of hy dit nie kan afgradeer na “vlak teleurgesteld” nie; dan het ek ruimte vir verbetering. Hy wou nie!
Nou ja, vele mense is uit die staanspoor ook diep geskok, diep ontnugter, of diep seergemaak. Hulle mag dalk sê dis net uitdrukkings, maar dis nie die volle prentjie nie. Al ons woorde vloei voort uit ons kop en hart se taalstoor. As ons taal al so gestagneer het dat ons amper enigiets onbedoeld of onnadenkend kan sê, is dit hoog tyd vir vars taal.
Wat van drie vinnige Bybelse taallesse:
1. Vra saam met Psalm 141:3 vir God om ’n permanente wag voor jou mond aan te stel.
2. Weet saam met Spreuke 18:12 dat kwetsende woorde soos messteke is wat ander stukkend praat. Hou op om so te praat.
3. Weet saam met Spreuke 10:20 dat opbouende woorde soos kosbare silwer is. Dit bou ander op en dra God se goedkeuring weg.
Praat sulke taal!